อัตราว่างงานขยับแตะ1.2%
อัตราว่างงานขยับต่อ เดือน ต.ค. ไปอยู่ที่ 1.2% ส่วนใหญ่มาจากภาคการค้า การผลิต ขณะที่ชั่วโมงทำงานลดตาม
11 พ.ย. 2559

อัตราว่างงานขยับต่อ เดือน ต.ค. ไปอยู่ที่ 1.2% ส่วนใหญ่มาจากภาคการค้า การผลิต ขณะที่ชั่วโมงทำงานลดตาม
รายงานข่าวจากสำนักงานสถิติแห่งชาติ เปิดเผยภาวะการทำงานของประชากรในเดือน ต.ค. 2559 ว่า มีจํานวนประชากรอายุ 15 ปีขึ้นไป 55.71 ล้านคน เป็นผู้ที่อยู่ในกำลังแรงงาน 37.72 ล้านคน หรือคิดเป็น 67.7% และอยู่นอกกำลังแรงงาน 17.99 ล้านคน หรือ 32.33% โดยผู้อยู่ในกำลังงานแรงงานนั้น เป็นผู้มีงานทํา 37.14 ล้านคน หรือ 98.5%
ทั้งนี้ ในส่วนผู้มีงานทำหากเทียบกับช่วงเดียวกันปีก่อน พบว่าเป็นผู้มีงานทำในภาคเกษตรกรรม 11.21 ล้านคน ลดลง 8.8 แสนคน ส่วนใหญ่ลดลงในการปลูกยางพารา มันสำปะหลัง ข้าวเจ้า เป็นต้น ขณะที่นอกภาคเกษตรผู้มีงานทำ 25.93 ล้านคน ลดลง 7 หมื่นคน โดยเป็นการลดลงในสาขาการผลิตมากที่สุด 4.1 แสนคน สาขาการบริหารราชการ การป้องกันประเทศและประกันสังคมภาคบังคับ ลดลง 6 หมื่นคน สาขากิจกรรมอสังหาริมทรัพย์ ลดลง 2 หมื่นคน ขณะที่สาขาการผลิตที่เพิ่มขึ้น คือ สาขาก่อสร้าง เพิ่ม 1.5 แสนคน สาขาการขายส่งและขายปลีก การซ่อมยานยนต์ เพิ่ม 1.2 แสนคน เป็นต้น
นอกจากนี้ เมื่อพิจารณาชั่วโมงทำงานของผู้มีงานทำเดือน ต.ค. เทียบกับช่วงเดียวกันปีก่อน พบว่าส่วนใหญ่ทำงานตั้งแต่ 35 ชั่วโมงขึ้นไป/สัปดาห์ มีจำนวน 31.45 ล้านคน ลดลง 7.9 แสนคน และผู้ที่ทำงาน 1-34 ชั่วโมง มี 5.42 ล้านคน ลดลง 2.5 แสนคน  ขณะที่ผู้ไม่ได้ทำงานเพิ่มขึ้น 9 หมื่นคน เป็น 2.7 แสนคน
ขณะที่ภาวะการว่างงานของประชากร พบว่าในเดือน ต.ค. มีผู้ว่างงาน 4.5 แสนคน คิดเป็นอัตราว่างงาน 1.2% เพิ่มขึ้นจาก 0.9% ในช่วงเดียวกันปีก่อน และเพิ่มขึ้นจาก 0.87% ในเดือนก่อนหน้า โดยจำนวนผู้ว่างงานเพิ่มขึ้น 1.22 แสนคน และยังเป็นผู้ว่างงานที่ไม่เคยทำงานมาก่อน 2.1 แสนคน หรือ 46.7% ของจำนวนผู้ว่างงานทั้งหมด ส่วนอีก 2.4 แสนคน เป็นผู้ว่างงานที่เคยทำงานมาก่อน หรือ 53.3% โดยเป็นผู้ว่างงานนอกภาคเกษตรกรรม 2.27 แสนคน เช่น ภาคบริการและการค้า ว่างงาน 1.15 แสนคน และภาคการผลิต 1.12 แสนคน ส่วนผู้ว่างงานจากภาคเกษตรกรมี 1.3 หมื่นคน
ผลสำรวจยังพบว่า ผู้ว่างงาน 4.5 แสนคนนั้น เป็นผู้จบอุดมศึกษามากที่สุด 1.91 แสนคน รองลงมาจบระดับมัธยมศึกษาตอนต้น 1.05 แสนคน ระดับประถมศึกษา 6.7 หมื่นคน แต่หากเทียบกับช่วงเดียวกันปีก่อน พบว่าผู้ว่างงานระดับมัธยมศึกษาตอนต้นเพิ่มขึ้นมากที่สุด 5.5 หมื่นคน ระดับอุดมศึกษาเพิ่ม 5 หมื่นคน ระดับมัธยมศึกษาตอนปลายเพิ่ม 1.2 หมื่นคน